โควิดทำเศรษฐกิจไทยโคม่า ไตรมาสแรกติดลบหนักคาดปี 63 ลบ 5.5%
เศรษฐกิจไทยไตรมาสแรกโคม่าจากพิษโควิด-19 ติดลบ 1.8% หนักสุดรอบ 24 ไตรมาส คาดไตรมาส 2 ลบมากขึ้นเหตุปิดเมือง ธุรกิจกระทบรุนแรง ส่วนทั้งปีคาดจีดีพีติดลบ5.5% ภายใต้เงื่อนไขโควิด–19 จบในไตรมาส 2 และไม่มีระบาดรอบ2 กิจกรรมทางเศรษฐกิจค่อยๆกลับมา ทำจีดีพีฟื้นตัวแบบตัวUนายทศพร ศิริสัมพันธ์ เลขาธิการสภาพัฒนาการเศรษฐกิจและสังคมแห่งชาติ (สศช.) เปิดเผยถึงภาวะเศรษฐกิจไทย (จีดีพี) ไตรมาสแรกปี 63 ว่า ติดลบ 1.8% ลดจากไตรมาส 4 ปี 62 ที่ขยายตัว 1.5% เพราะเศรษฐกิจโลกชะลอ และการระบาดของไวรัสโควิด-19 ที่กระทบต่อการส่งออกและการท่องเที่ยว ขณะที่แนวโน้มปี 63 คาดติดลบ 6% ถึงลบ 5% โดยมีค่ากลางอยู่ที่ลบ 5.5% เศรษฐกิจไทยไตรมาสแรกติดลบ 1.8% ติดลบมากสุดในรอบ 24 ไตรมาส หรือ 6 ปี นับตั้งแต่ไตรมาสแรกปี 57 เพราะการระบาดของโควิด-19 ที่เริ่มตั้งแต่เดือน ก.พ.63 และกระทบต่อเศรษฐกิจไทย เช่น ทำให้ยอดส่งออกติดลบ ลงทุนภาครัฐติดลบ 9.3% ใช้จ่ายภาครัฐติดลบ 2.7% การลงทุนภาคเอกชนติดลบ 5.5% สาขาที่พักแรมและบริการด้านอาหารติดลบ 24% จำนวนนักท่องเที่ยวติดลบ 38% เป็นต้น นอกจากนี้ ยังมีปัญหางบประมาณประจำปี 63 ที่มีล่าช้าในไตรมาสแรก ทำให้การเบิกจ่ายล่าช้าไปด้วยสำหรับตัวเลขประมาณการจีดีพีทั้งปี 63 ที่คาดจะติดลบ 6%ถึงลบ 5% นั้นอยู่ภายใต้สมมติฐาน สามารถควบคุมการระบาดของโควิด-19 ได้ภายในไตรมาส 2 และไม่มีการระบาดรอบ 2 กิจกรรมทางเศรษฐกิจต่างๆกลับมาขับเคลื่อนได้ในไตรมาส 2 และกลับเข้าสู่ภาวะปกติในไตรมาส 3 ขณะที่จำนวนนักท่องเที่ยวต่างชาติเริ่มกลับมาท่องเที่ยวไทยในช่วงไตรมาส 3 และ 4 จึงคาดว่าไตรมาส 2 เศรษฐกิจไทยจะติดลบมากกว่าไตรมาสแรก เพราะมาตรการปิดเมือง ทำให้ภาคธุรกิจได้รับผลกระทบอย่างรุนแรงนายทศพร กล่าวถึงการใช้จ่ายเงินตามพระราชการกำหนด (พ.ร.ก.) ให้อำนาจกระทรวงการคลังกู้เงิน 1 ล้านล้านบาทว่า เงินก้อนแรก 600000 ล้านบาท แบ่งไปเยียวยาประชาชนและเกษตรกร 555000 ล้านบาท โดยกระทรวงการคลัง แบ่งไปช่วยเหลือประชาชนรายละ 5000 บาท ระยะเวลา 3 เดือน จำนวน 16 ล้านคน กระทรวงเกษตรและสหกรณ์ แบ่งไปเยียวยาเกษตรกร 10 ล้านคน ครัวเรือนละ 5000 บาท จำนวน 16 ล้านคน และกระทรวงแรงงาน แบ่งไปเยียวยาผู้ประกันตนจากการว่างงาน 11 ล้านคน ส่วนกลุ่มเปราะบาง และคนชายขอบ กระทรวงการพัฒนาสังคมและความมั่นคงของมนุษย์ รับไปดูแล 14 ล้านคน ล่าสุดเหลือเงินที่ยังใช้ได้อีก 190000-200000 ล้านบาทส่วนที่เหลืออีก 45000 ล้านบาท จากวงเงินก้อนแรก 600000 ล้านบาท ที่จะนำไปใช้ด้านสาธารณสุข เพื่อป้องกันการแพร่ระบาดนั้น กระทรวงสาธารณสุขอยู่ระหว่างทำแผนการใช้งบ คาดจะมีข้อสรุปเร็วๆนี้ อย่างไรก็ตาม ถ้าการระบาดมีแนวโน้มดีขึ้น วงเงินเยียวยาที่ยังเหลืออยู่ 190000-200000 ล้านบาท จะเก็บไว้ก่อน เมื่อเกิดความจำเป็นเร่งด่วนจึงจะนำมาใช้ แต่ถ้าไม่มีความจำเป็น ก็ไม่นำออกมาใช้สำหรับเงินที่เหลืออีก 400000 ล้านบาท จากเงินกู้ 1 ล้านล้านบาท จะใช้ฟื้นฟูเศรษฐกิจฐานรากนั้น แต่ละหน่วยงานอยู่ระหว่างจัดทำโครงการ คาดจะเสร็จเดือน มิ.ย. และจะเบิกจ่ายได้เดือน ก.ค.นี้เป็นต้นไป เงินกู้ 1 ล้านล้านบาทไม่ได้กู้เพื่อกระตุ้นเศรษฐกิจ แต่เพื่อประคับประคองเศรษฐกิจ จึงเพียงพอต่อการดำเนินมาตรการต่างๆ มองว่า เศรษฐกิจไทยจะฟื้นแบบค่อยเป็นค่อยไป เหมือนตัวอักษรยู U ในภาษาอังกฤษ ไม่ได้ซึมยาวเป็นตัวแอล L หรือกระเด้งขึ้นเป็นตัววี V.
เศรษฐกิจไทยไตรมาสแรกโคม่าจากพิษโควิด-19 ติดลบ 1.8% หนักสุดรอบ 24 ไตรมาส คาดไตรมาส 2 ลบมากขึ้นเหตุปิดเมือง ธุรกิจกระทบรุนแรง ส่วนทั้งปีคาดจีดีพีติดลบ5.5% ภายใต้เงื่อนไขโควิด–19
เศรษฐกิจไทย,จีดีพี,เงินกู้ 1 ล้านล้านบาท,เศรษฐกิจโลก,โควิด-19,ไวรัสโคโรนา,ข่าววันนี้